Хушқадам Хусравов

Хушқадам Хусравов (Хусравов Хушқадам Носирович; 1 январи 1993, деҳаи Рохарв, ноҳияи Ванҷ, ВМКБ, Тоҷикистон) — куштигир, самбокор ва ҷудукори тоҷик. Қаҳрамони ҷаҳон дар куштии самбо (2018).

 Зиндагинома 
Хушқадам Хусравов 1 январи соли 1993 дар ноҳияи Ванҷ дар хонаводаи паҳлавони маъруф Носир Хусравов ба дунё омадааст. Таҳсилро дар мактаби № 4-и маркази ноҳияи Ванҷ оғоз карда, аз синфи панҷум дар мактаби № 16-и деҳаи Бовуд хондааст. Баъди хатми мактаби миёна дар соли ба Донишкадаи тарбияи ҷисмонии Тоҷикистон дохил шуд ва дар соли 2016 онҷоро хатм кард.

Дар 7-солагӣ ӯро падарааш ба гурӯҳи самбо дар мактаби варзишии кӯдакон ва наврасони маркази ноҳияи Ванҷ бурд ва мураббии нахустинаш низ падараш буд.

 Корномаи варзишӣ 
Нахустин бор дар соли 2007 дар мусобиқоти сатҳи ҷумҳурӣ иштирок карда, аввалин медали тилои хешро ба даст овард. Дар ҳамон сол дар мусобиқаи байнанмилалӣ дар шаҳри Брести Беларус ширкат варзида, ба гирифтани медали биринҷӣ сарфароз шуд.

Аз соли 2007 Хушқадам ҳайати тими мунтахаби самбои Тоҷикистон пизируфта шуд ва тамринро таҳти устодии Муҳаммадшариф Сулаймонов идома дод.

Хушқадам Хусравов дар соли 2011 дар Мусобиқоти қаҳрамонии самбои Осиё дар шаҳри Тошканди Узбакистон дар вазни то 57 килограмм медали тило ва унвони қаҳрамонии Осиёро ба даст овард.

Соли 2013 Мусобиқоти қаҳрамонии Осиё дар риштаи самбо дар шаҳри Сеули Кореяи Ҷанубӣ рӯзҳои 1 ва 2 июн баргузор шуд, ки Хушқадам дар вазни 57 килограмм бо гирифтани медали тило барои бори севум қаҳрамони Осиё гашт.

Хушқадам Хусравов дар Мусобиқоти қаҳрамонии самбои ҷаҳон миёни ҷавонон, ки аз 10 то 14 октябри соли 2013 дар шаҳри Салоникии Юнон баргузор гардид, дар вазни то 57 килограмм дар қувваозмоии ниҳоӣ бар Нурсултон Ортиқбойуулу (Қирғизистон) пирӯз шуд ва медали тилои ин мусобиқотро аз они худ кард.

Дар Мусобиқоти қаҳрамонии самбои ҷаҳон, ки аз 21 то 23 ноябри соли 2014 дар шаҳри Наритаи Ҷопон баргузор шуд, Хушқадам Хусравов дар вазни то 62 кг дар қувваозмоии ниҳоӣ аз Борис Борисов (Булғористон) шикаст хӯрд ва медали нуқраи ин мусобиқотро ба даст овард.

 Эзоҳ 

 Пайвандҳо 


Гурӯҳ:Қаҳрамонони ҷаҳон дар кӯштии самбо